Eskom swyg oor landwye verdonkeringArgieffoto Eskom wou Maandag nie bekend maak watter planne hy in plek gestel het indien ŉ algehele verdonkering plaasvind nie. Helen Zille het in haar SA Vandag-rubriek gemaan dat ŉ nasionale verdonkering “katastrofies” sal wees. Volgens verslae het Eskom die kabinet gewaarsku oor die risiko van ŉ nasionale verdonkering. Zille het ŉ verdonkering beskryf as “dit wat sal gebeur wanneer die stelsel inmekaarstort en alles onbepaald afgeskakel word”. Eskom het herhaaldelik gesê dat beurtkrag nodig is om ŉ algehele verdonkering te verhoed. Die organisasie het vroeër aangedui dat dit minstens tot twee weke lank kan duur om die probleem op te los indien so iets sou gebeur. ŉ Groot hoeveelheid elektrisiteit word benodig om weer die netwerk aan te skakel ná ŉ verdonkering. “Nie een van ons buurlande het genoeg kapasiteit om ons met so groot hoeveelheid elektrisiteit te help nie,” het Zille bygevoeg. Buiten om beurtkrag in te stel as voorkomingsmaatreël, wou Eskom egter nie die geldigheid van Zille se bewerings staaf of bekend maak watter planne hy in plek gestel het indien ŉ landwye verdonkering sou plaasvind nie. “Ons sal steeds beurtkrag toepas om die netwerk te beskerm, aangesien dit die beste manier is om die kragstelsel te beskerm,” het Eskom se mediakantoor in ŉ e-pos gesê.